作者：魏了翁
词牌/韵律：贺新郎

paragraphs: 风定波纹细。
夜无尘、云迷地轴，月流天位。
摇裔飞来江山鹤，犹作故乡嘹唳。
清境里、伴人无睡。
应叹余生舟似泛，浪涛中、几度身尝试。
书有恨，剑无气。
从渠俗耳追繁吹。
抚空明、一窗寒簟，对人如砥。
梦倚银河天外立，云露惺惺满袂。
看多少、人间嬉戏。
要话斯心无分付，路茫茫、还有亲朋至。
应为我，倒罍洗。